钦定古今图书集成/明伦汇编/官常典/第412卷 > 陶唐氏
## 钦定古今图书集成/明伦汇编/官常典/第412卷 > 陶唐氏

### 帝尧陶唐氏元载命羲氏和氏作历象以授人时

按《书经尧典》：“乃命羲和，钦若昊天，历象日月星辰，敬
授人时。分命羲仲，宅嵎夷，曰旸谷。寅宾出日，平秩东
作。日中星鸟，以殷仲春。厥民析，鸟兽孳尾。申命羲叔，
宅南交，平秩南讹。敬致日永星火，以正仲夏。厥民因，
鸟兽希革。分命和仲，宅西曰昧谷。寅饯纳日，平秩西
成。宵中，星虚，以殷仲秋。厥民夷，鸟兽毛毨。申命和叔”，
宅朔方，曰幽都，平在朔易。日短星昴，以正仲冬。厥民
隩，鸟兽氄毛。帝曰：“咨！汝羲暨和。”期三百有六旬有六
日，以闰月定四时，成岁。允釐百工，庶绩咸熙。

〈孔传〉重黎之后羲氏、和氏，世掌天地四时之官，故尧命之使敬顺昊天。昊天，言元气广大。星，四方中星辰日月所会，历象其分节，敬记天时以授人也。此举其目，下别序之。马云：“羲氏掌天官，和氏掌地官